Am 27. April 1933 hom de Nazis de Måcht in Inglståd übanumma, wia da nei buidte Stådrat zwoa NSDAP-Mitglieda zum zwoaten und dritten Buargamoasta wählt. Da seit 1930 amtierende Obabuargamoasta Josef Listl (aar a Mitglied vo da NSDAP, nåchm Kriag Stådrãt vo da CSU) is bis 1945 im Amt bliem. Bis Ende Juni leng de Stådratsmitgliada da SPD und da BVP eanane Mandate nieder. Übergriffe vo de Nazis richtn si in de erschtn Monat vor oim gega kommunistische Politika und Mitglieda vo da KPD, de wo übawiegnd in de Arbatasiedlungen im Ostn vo da Ståd wohnan. Emfois vawüstet werd as Gewerkschaftshaus. Mehr ois 50 Leit san ins KZ Dåchau deportiert worn. Bis zu de Novemberpogrome sinkt de Zoi vo de jidischen Leit duach Repressalien und Boykotte in Inglståd vo 84 auf 46. In da Friah vom 10. November 1938 miaßn de letztn jidischn Inglstädter de Ståd innahoib vo a Stund verlassn. Scho 1937 hebt da Adolf Hitler an Status vo Inglståd ois Festung auf, womit de 400-jährige Gschichte ois Festungsståd no vor Beginn vom Zweiten Weltkriags aufghead håd. Mitm End vo da Festung konn de Ståd no in de 1930er Jåhr expandieren und es entstengan bsunders im Südn und Ostn vo Inglståd vei neie Siedlungen zwischn de Festungsgürtel. 1938 is zudem de Autobahn bei Inglståd fertig gstellt.